Il-President ta’ Malta Marie-Louise Coliero Preca żaret ir-restawr li jinsab għaddej fuq kollezzjoni unika ta’ 29 arazz imprezzabbli tas-Seklu 18 li jżejnu l-Kon-Konkatidral ta’ San Ġwann. Malta għandha l-akbar sett ta’ arazzi fid-dinja, kollezzjoni ta’ 29 arazz mill-aħħar tas-seklu sbatax li ngħataw bħala rigal lill-konkattidral ta’ San Ġwann. Tliet mitt sena wara, il-Fondazzjoni tal-Kon-kattidral daħlet għal proġett ta’ iktar minn miljun ewro biex tirrestawrahom. Il-President Coleiro Preca dalgħodu marret issegwi r-restawr fil-Belġju, l-istess pajjiż fejn inħadmu l-arazzi, wirt il-Granmastru Ramon Perellos. tvm.com.mt jinsab informat li l-ewwel parti tal-proċess kien jinvolvi t-tneħħija tal-inforra biex issir analiżi dettaljata u dokumentazzjoni fotografika tal-arazz. Imbagħad it-tindif u wara, l-aktar fażi twila fil-proċess kollu, fejn l-arazz jitqiegħed fuq in-newl, il-makkinarju tal-insiġ, għax-xogħol meħtieġ ta’ konservazzjoni u restawr. Ix-xogħol beda bir-restawr tal-arazzi l-kbar li minnhom hemm 14; wiesgħa sitt metri u twal nofs metru iktar. Nofshom jirrappreżentaw il-ħajja ta’ Kristu u s-sebgħa l-oħra huma rappreżentazzjonijiet allegoriċi tal-missjoni tal-Knisja. Erbatax-il arazz ieħor izgħar fid-daqs juru lil-appostli, il-Madonna u Ġesu’. L-aħħar arazz f’dan is-sett juri lill-Granmastru Perellos. Mil-laboratorju, l-arazz ittieħdu f’sala oħra biex tinħiet inforra ġdida. L-inforra tgħin biex meta l-arazz jiġi biex jerġa’ jiddendel, ikun protett mit-trab u l-piż tiegħu jinqasam b’mod ugwali. Il-proġett mistenni jieħu mill-inqas tmien snin biex jitlesta.